בלסינג אפריפה

בְּלֵסִינְג אַקְוָסִי אַפְרִי֫פָה (נולד ב-26 באוקטובר 2003) הוא אתלט ישראלי ממוצא אקאני, אלוף העולם עד גיל 20 (2022), פעמיים ברציפות אלוף אירופה עד גיל 23 (2023 ו-2025). הוא הנער הרביעי בהיסטוריה שרץ מתחת ל-20 שניות בריצת 200 מטר, אחרי יוסיין בולט, אריון נייטון ולטסיל טבוגו. 6 פעמים ברציפות אלוף ישראל (2020–2025) ושיאן ישראל בריצת 100 מטר ובריצת 200 מטר. בנוסף הוא שיאן אירופה לנוער בריצת 200 מטר.

אחותו הצעירה היא האתלטית מרסי אפריפה.

 ביוגרפיה 
אפריפה נולד וגדל בישראל, בן להורים מגאנה. בשנת 2010 קיבל מעמד של תושב קבע יחד עם משפחתו (הוריו סינתיה ופרינס, ואחותו מרסי הצעירה ממנו בשלוש שנים), בעקבות החלטת ממשלה שלא-לגרש ילדי עובדים זרים שנולדו בישראל ועומדים בקריטריונים מסוימים והבטחה להתאזרחות בהגיעו לגיל 18. על מנת שיוכל לייצג את ישראל בתחרויות בין-לאומיות גם לפני גיל 18, הוקדמה קבלת התאזרחותו ליוני 2020, לאחר מאבק אישי וציבורי.

אפריפה גדל ברמת גן ולמד בתיכון "אהל שם" שבעיר. את שירותו הצבאי הוא מעביר במעמד של ספורטאי מצטיין. הוא מתאמן בקבוצת מכבי תל אביב, בהדרכתו של איגור בלון.

קריירה ספורטיבית
תחילת דרכו
אפריפה החל את דרכו בספורט כשהיה בן שש, אז הצטרף למחלקת הילדים של מכבי תל אביב בכדורגל. שנתיים לאחר מכן נאלץ לעזוב עקב בעיות כלכליות. בגיל 11, הגיע לענף האתלטיקה כאשר החל להתחרות במסגרת תחרויות בתי-ספר יסודיים, ולאחר שזכה בכמה מהן הצטרף למחלקת האתלטיקה של מכבי תל אביב, שם התאמן תחת המאמן ולרי צ'גין במשך שנה, ולאחריה עבר לעבוד עם המאמן איגור בלון.

2019
באליפות ישראל לנוער שנערכה ביוני, זכה אפריפה במדליית זהב בריצת 100 מטר, בתוצאה של 10.85 שניות. בשלב המוקדמות קבע תוצאה של 10.88 שניות ועלה לגמר מהמקום הראשון. חודש לאחר מכן, באליפות ישראל שנערכה בסוף יולי, זכה במדליית כסף בריצת 200 מטר בתוצאה של 21.67 שניות, אחרי חברו לקבוצה אמרי פרסיאדו (21.11 שניות) ולפני דור קולביץ (21.68 שניות), שלושתם מקבוצת מכבי תל אביב.

2020
באליפות ישראל שנערכה בסוף יולי, זכה אפריפה בשתי מדליות זהב בריצת 100 מטר, בשיא ישראלי חדש לקדטים של 10.49 שניות, שיפור לשיאו בן 16 השנים של רם מור (10.60 שניות), לפני אמרי פרסיאדו (10.61 שניות) ועומרי סדן (10.76 שניות), שלושתם מקבוצת מכבי תל אביב. כבר בשלב המוקדמות שבר את שיאו האישי, כשקבע תוצאה של 10.63 שניות וסיים במקום הראשון במקצה שלו. בריצת 200 מטר ניצח בשיא ישראלי חדש לקדטים של 21.17 שניות, שיפור של 44 מאיות לשיא בן 21 השנים של טל מור ושיא ישראלי חדש לנוער, שיפור לשיא בן 19 השנים של טל מור שעמד על 21.43 שניות, וסיים לפני חברו לקבוצה אביב קופלר (21.81 שניות) וערן סיבוני מלידר ירושלים (21.84 שניות). התוצאה שקבע בריצת 100 מטר דירגה אותו במקום הראשון באירופה והחמישי בעולם עד גיל 18 לאותה שנה, והתוצאה שקבע בריצת 200 מטר דירגה אותו אף היא במקום הראשון באירופה והחמישי בעולם עד גיל 18 לאותה שנה.

2021
באליפות הפועל שנערכה בתחילת יוני, ניצח אפריפה בריצת 200 מטר בשיא נוער חדש של 21.07 שניות. שבוע לאחר מכן, באליפות ישראל, הגן על תוארו בריצת 100 מטר כשקבע שיא נוער חדש של 10.47 שניות. הוא הקדים את חברו לקבוצה עומרי סדן (10.71 שניות) ואת תומאס דובנוב רז מאס רמת השרון (10.74 שניות).

באליפות אירופה עד גיל 20 שנערכה בטאלין שבאסטוניה ב-17 ביולי אותה שנה, סיים במקום הרביעי בריצת 200 מטר בתוצאה של 21.01 שניות, רק 3 מאיות ממדליית הארד. בשלב המוקדמות סיים במקום הראשון הכללי לאחר שקבע שיא ישראלי עד גיל 23 ולנוער של 20.94 שניות.

כחודש לאחר מכן, באליפות העולם עד גיל 20 שנערכה בניירובי שבקניה ב-21 באוגוסט אותה שנה, סיים במקום השביעי בריצת 200 מטר בתוצאה של 21.03 שניות. בשלב חצי הגמר קבע תוצאה של 20.49 שניות, עם רוח גבית מעל המותר של 2.3 מטר לשנייה ועלה מהמקום השלישי לריצת הגמר.

 2022 
שיאן ישראל
במסגרת ליגת הקדטים והנוער שהתקיימה בהדר יוסף ב-18 במרץ 2022, קבע אפריפה בריצת 200 מטר שיא ישראלי חדש של 20.83 שניות, שיפור לשיא בן 13 השנים של דמיטרי גלושצ'נקו (20.86 שניות).

באליפות ישראל לנוער שנערכה בתחילת יוני, זכה בשתי מדליות זהב בריצת 100 מטר, בשיא ישראלי חדש לנוער של 10.36 שניות. כבר בשלב המוקדמות הוא קבע שיא ישראלי חדש לנוער של 10.42 שניות, שיפור לשיא בן ארבע השנים של גל ארד (10.45 שניות), ובריצת 200 מטר קבע שיא ישראלי חדש של 20.71 שניות. שלושה שבועות לאחר מכן, באליפות ישראל, זכה בשתי מדליות זהב, בריצת 100 מטר בשיא ישראלי חדש לנוער של 10.34 שניות, לפני ישי איפראימוב מלידר ירושלים (10.63 שניות) ואביב קופלר (10.65 שניות) ובריצת 200 מטר בשיא ישראלי חדש של 20.70 שניות, לפני אביב קופלר (21.42 שניות) ועומרי שיף מלידר ירושלים (21.45 שניות).

בתחרות לנוער שנערכה במנהיים שבגרמניה ב-3 ביולי אותה שנה, זכה במדליית זהב בריצת 200 מטר בשיא ישראלי חדש של 20.55 שניות.

אלוף עולם עד גיל 20
באליפות העולם עד גיל 20 שנערכה בסנטיאגו דה קאלי שבקולומביה ב-4 באוגוסט אותה שנה, זכה אפריפה במדליית זהב בריצת 200 מטר בשיא לאומי ובשיא אליפות חדש של 19.96 שניות, לפני לטסיל טבוגו מבוטסואנה (19.96 שניות) וקאלב לו מאוסטרליה (20.48 שניות). כבר בשלב המוקדמות הוא קבע שיא לאומי חדש של 20.37 שניות ושיפר אותו בשלב חצי הגמר והעמיד אותו על 20.17 שניות. התוצאה שקבע מדרגת אותו השלישי בהיסטוריה בריצת 200 מטר לאצנים עד גיל 20, אחרי יוסיין בולט ואריון נייטון.

שבועיים לאחר מכן, השתתף לראשונה באליפות אירופה לבוגרים שנערכה במינכן, וסיים במקום השביעי בגמר ריצת 200 מטר בתוצאה של 20.69 שניות. הוא הגיע לתחרות מדורג ראשון עם תוצאת השנה באירופה (19.96 שניות), והתחיל אוטומטית בשלב חצי הגמר, שבו סיים בתוצאה של 20.34 שניות ועלה לגמר כמפסיד המהיר בעל התוצאה החמישית בטיבה.

2023
אלוף אירופה עד גיל 23
באליפות אירופה עד גיל 23 שנערכה באספו שבפינלנד ביולי 2023, הוא זכה במדליית זהב בריצת 200 מטר בתוצאה של 20.67 שניות, לפני רפאל בוג'ו מהולנד (20.68 שניות) וטימותה מומנטלר משווייץ (20.85 שניות).

 2024 
באליפות אירופה שנערכה ברומא, סיים אפריפה במקום השביעי בגמר ריצת 200 מטר עם תוצאה של 20.97 שניות. לגמר הוא עלה אחרי שבחצי הגמר קבע זמן של 20.46 שניות וסיים שני במקצה שלו.

באולימפיאדת פריז 2024 בשלב המוקדמות, הוא סיים במקום חמישי במקצה שלו בריצת 200 מטר בתוצאה של 20.78 שניות, שלא הספיק לו לעלות לשלב חצי הגמר. בשלב בית הניחומים הוא סיים במקום רביעי במקצה שלו בתוצאה של 20.88 שניות, והודח מהמשך התחרות.

בתחרות שנערכה בהדר יוסף ב-30 בדצמבר, הוא קבע בריצת 300 מטר שיא ישראלי חדש של 32.76 שניות, שיפור לשיא בן תשע השנים של דונלד סנפורד (32.94 שניות).

2025
באליפות אירופה עד גיל 23 שנערכה בברגן שבנורווגיה ב-19 ביולי 2025, הוא זכה במדליית זהב בריצת 200 מטר בתוצאה של 20.64 שניות, לפני דמיאנו דנטאטו מאיטליה (20.69 שניות) וחיימה סאנצ'ו מספרד (20.76 שניות), ובכך הגן על תוארו.

באליפות ישראל שנערכה בסוף יולי הוא זכה בתואר האתלט המצטיין של האליפות לאחר שזכה בשתי מדליות זהב בפעם השישית ברציפות, בריצת ל-100 מטר בשיא ישראלי חדש של 10.09 שניות, לפני גל ארד חברו לקבוצה (10.35 שניות) ועמנואל אקה מהפועל חולון (10.48 שניות), שיפור לשיא הישראלי הוותיק בן 26 השנים של אלכסנדר פורחומובסקי ובריצת 200 מטר בתוצאה של 20.49 שניות, לפני גל ארד (20.90 שניות) מתן דן ממכבי ראשון לציון (21.61 שניות).

 שיאים אישיים 
אצטדיון
 ריצת 60 מטר: 6.76 שניות (2025)
 ריצת 100 מטר: 10.09 שניות (2025), שיא ישראל
 ריצת 200 מטר: 19.96 שניות (2022), שיא ישראל
 ריצת 300 מטר: 32.76 שניות (2024), שיא ישראל

קישורים חיצוניים

  "אני ישראלי": בלסינג אפריפה מבקש אזרחות ישראלית, באתר יוטיוב, 12 בפברואר 2020





 הערות שוליים 

קטגוריה:אצנים ישראלים
קטגוריה:אתלטים ישראלים
קטגוריה:אלופי ישראל בריצה
קטגוריה:ספורטאי מכבי תל אביב
קטגוריה:שיאני ישראל בריצה
קטגוריה:אתלטים אולימפיים ישראלים
קטגוריה:משתתפים ישראלים באולימפיאדת פריז (2024)
קטגוריה:בוגרי בית הספר אהל שם
קטגוריה:פורבס 30Under30: ישראל
קטגוריה:ישראלים שנולדו ב-2003